নিজের পছন্দের পেশা বেছে নেয়ার ক্ষেত্রে শুধু যে পরিবারই বাধা দেয় তা নয়, সমাজও মনে করে সব ধরনের পেশায় নারীর না যাওয়াই ভালো। চাকরি করতে চাইলে নারী শিক্ষিকা, কলেজের অধ্যাপক কিংবা ডাক্তার হবেন। ভাবনার গণ্ডি আগে থেকেই ঠিক করে দেয় পরিবার ও সমাজ। তারাই বলে দেয়Ñ সংসার, স্বামী ও সন্তানের দায়িত্ব পালন করাই আসল কাজ। বাস্তবেও তা-ই ঘটে। একটি ছেলের সারা দিন অফিসের পর বাসায় এসে কোনো কাজ থাকে না, কিন্তু একটি মেয়েকে সারা দিন অফিসের পর বাসায় এসে রান্না থেকে শুরু করে সংসারের সব কাজই করতে হয়। সে কারণে চ্যালেঞ্জিং পেশায় নারীর পদচারণা তুলনামূলক কম। আবার অফিসের কাজে কোনো নারী অফিসের বাইরে যাবেন, সেটিও অনেক পরিবার মেনে নিতে পারে না। এসব ক্ষেত্রে অনেককেই চাকরি ছাড়তে হয়। আর্কিটেক্ট কিংবা আর্ট কলেজ থেকে পাস করা অনেক মেয়েকেই স্বামী ও পরিবারের ইচ্ছায় শুধু গৃহিণী হয়ে থাকতে হয়।